作者:劉禹錫
標題:送韋秀才道沖赴制舉
內容:驚禽一辭巢，棲息無少安。秋扇一離手，流塵蔽霜紈。故侶不可追，涼風日已寒。遠逢杜陵士，別盡平生歡。逐客無印綬，楚江多芷蘭。因居暇時遊，長鋏不復彈。閱書南軒霽，緪瑟清夜闌。萬境身外寂，一杯腹中寬。伊昔玄宗朝，冬卿冠鴛鸞。肅穆升內殿，從容領儒冠。遊夏無措詞，陽秋垂不刊。至今群玉府，學者空縱觀。世人希德門，揭若攀峰巒。之子尚明訓，鏘如振琅玕。一旦西上書，斑衣拂徵鞍。荊臺宿暮雨，漢水浮春瀾。君門起天中，多士如星攢。煙霞覆雙闕，抃舞羅千官。清漏滴銅壺，仙廚下雕盤。熒煌仰金榜，錯落濡飛翰。古來才傑士，所嗟遭時難。一鳴從此始，相望青雲端。